തെരഞ്ഞെടുപ്പ് കോഴവിവാദം രാഷ്ട്രീയപ്രേരിതം: സി.കെ. ജാനു കാക്കനാട്: സുല്ത്താന് ബത്തേരി മണ്ഡലത്തില് എന്ഡിഎ സ്ഥാനാര്ഥിയാകാന് ജെആര്പി നേതാവ് സി.കെ. ജാനുവിന് ബിജെപി സംസ്ഥാന പ്രസിഡന്റ് കെ. സുരേന്ദ്രന് 35 ലക്ഷം രൂപ കോഴ നല്കിയെന്ന കേസില് ജാനുവിന്റെ ശബ്ദസാമ്ബിള് പരിശോധിച്ചു. കോഴ വിവാദവുമായി ബന്ധപ്പെട്ട് നടക്കുന്ന അന്വേഷണം രാഷ്ട്രീയ പ്രേരിതമാണെന്നും അന്വേഷണവുമായി സഹകരിച്ചുകൊണ്ടുതന്നെ നേരിടുമെന്നും ശബ്ദ പരിശോധനയ്ക്കു ഹാജരായശേഷം അവര് മാധ്യമ പ്രവര്ത്തകരോടു പറഞ്ഞു.എറണാകുളം കാക്കനാട് ചിത്രാഞ്ജലി സ്റ്റുഡിയോയില് നടന്ന ശബ്ദ പരിശോധന രണ്ടു മണിക്കൂറോളം നീണ്ടു. പോലീസ് എഴുതി കൊണ്ടുവന്ന രേഖകള് വായിച്ച ശേഷം മറുപടി പറയാന് ആവശ്യപ്പെട്ടു. ഫോണില് നടന്ന സംഭാഷണങ്ങളില് സംഘടനാപരമായി പലതും ഉണ്ടായിരുന്നു. ബത്തേരിയില് എന്ഡിഎ സ്ഥാനാര്ഥിയായി താന് മത്സരിച്ചപ്പോള് ഉണ്ടായ എല്ലാവിധ സാമ്ബത്തിക ഇടപാടുകളും നടത്തിയത് തെരഞ്ഞെടുപ്പു കമ്മിറ്റിയാണ്. അതിന്റെ എല്ലാ രേഖകളും കമ്മീഷനു സമര്പ്പിച്ചിട്ടുണ്ട്. ഫോണ് ശബ്ദരേഖയില് പറയുന്ന 35 ലക്ഷം രൂപയുടെ പരാമര്ശം ഒന്നുംതന്നെ പോലീസ് കൊണ്ടുവന്ന രേഖയില് ഉണ്ടായിരുന്നില്ല. കേസ് അതിന്റെ വഴിക്ക് നടക്കട്ടെയെന്നും ജാനു പറഞ്ഞു.